CELEX: 52018PC0486
Language: lv
Date: 2018-06-21
Title: Priekšlikums PADOMES ĪSTENOŠANAS LĒMUMS, ar ko Ungārijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 21.6.2018
            COM(2018) 486 final
            2018/0260(NLE)
            Priekšlikums
            PADOMES ĪSTENOŠANAS LĒMUMS,
            ar ko Ungārijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu
                  1
                (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij ieviest īpašus pasākumus, lai atkāptos no minētās direktīvas noteikumiem nolūkā vienkāršot PVN iekasēšanas procedūru vai nepieļaut noteiktu veidu nodokļa nemaksāšanu vai izvairīšanos no nodokļa maksāšanas.
            
            
               Ar vēstuli, kas Komisijā reģistrēta 2017. gada 13. novembrī, Ungārija lūdza atļauju ieviest pasākumu, ar kuru atkāpjas no PVN direktīvas 287. panta un ļauj piemērot atbrīvojumu no PVN tādiem nodokļa maksātājiem, kuru gada apgrozījums nepārsniedz 48 000 EUR.
            
            
               Saskaņā ar PVN direktīvas 395. panta 2. punktu Komisija 2018. gada 6. februāra vēstulē informēja pārējās dalībvalstis par Ungārijas lūgumu. 2018. gada 7. februāra vēstulē Komisija paziņoja Ungārijai, ka tās rīcībā ir visa informācija, kas vajadzīga lūguma izskatīšanai.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN direktīvas XII sadaļas 1. nodaļā dalībvalstīm ir paredzēta iespēja piemērot īpašus režīmus mazajiem uzņēmumiem, tostarp iespēja atbrīvot no nodokļa tādus nodokļa maksātājus, kuru gada apgrozījums nepārsniedz konkrētu robežvērtību. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atskaitīt priekšnodokli.
            
            
               Saskaņā ar PVN direktīvas 287. panta 12. punktu Ungārija drīkst atbrīvot no PVN tos nodokļa maksātājus, kuru gada apgrozījums nepārsniedz 35 000 EUR ekvivalentu valsts valūtā pēc valūtas maiņas kursa, kas bija spēkā Ungārijas pievienošanās dienā. Ungārija lūdz no 2019. gada 1. janvāra palielināt šo atbrīvojuma robežvērtību no 35 000 EUR līdz 48 000 EUR. 
            
            
               Saskaņā ar Ungārijas sniegto informāciju atbrīvojuma robežvērtības paaugstināšana no 35 000 EUR līdz 48 000 EUR palielinās to mazo uzņēmumu skaitu, kas var gūt labumu no administratīvā sloga un atbilstības nodrošināšanas izmaksu samazināšanas. Tā kā šī robežvērtība tiktu saskaņota ar ienākuma nodokļa robežvērtību, mazie uzņēmumi gūtu labumu no pilnībā vienkāršota nodokļu režīma.
            
            
               Ungārija uzskata, ka atbrīvojuma robežvērtības paaugstināšana varētu būt pamatota, ņemot vērā, ka ekonomikas izaugsmes rezultātā nepārtraukti ir palielinājušies ieņēmumi. 
            
            
               Nodokļa maksātājiem, kuru apgrozījums nepārsniedz robežvērtību, joprojām būs iespēja reģistrēties kā PVN maksātājiem.
            
            
               Ņemot vērā to, ka Ungārijai ir atļauja piemērot atbrīvojumu no PVN nodokļa maksātājiem, kuru gada apgrozījums nepārsniedz 35 000 EUR robežvērtību, un ka Ungārija ir atkārtoti izvērtējusi situāciju, augstāka robežvērtība šķiet pieņemama. Tādēļ tiek ierosināts atļaut Ungārijai palielināt atbrīvojuma robežvērtību MVU no 35 000 EUR līdz 48 000 EUR līdz 2021. gada 31. decembrim vai datumam, no kura dalībvalstīm ir jāpiemēro valsts noteikumi, kas tām ir jāpieņem gadījumā, ja tiek pieņemta direktīva, ar kuru groza Direktīvas 2006/112/EK 281.–294. pantu, kas reglamentē īpašu režīmu mazajiem uzņēmumiem.
            
            
               •Saskanība ar spēkā esošajiem noteikumiem konkrētajā politikas jomā
            
            
               Līdzīgas atkāpes ir piešķirtas arī citām dalībvalstīm. Luksemburgai
                  2
                piešķīra robežvērtību 30 000 EUR apmērā, Polijai
                  3
                un Igaunijai
                  4
                — 40 000 EUR, Itālijai
                  5
                — 65 000 EUR, Horvātijai
                  6
                — 45 000 EUR, Latvijai
                  7
                — 40 000 EUR un Rumānijai
                  8
                — 88 500 EUR apmērā. 
            
            
               Atkāpēm no PVN direktīvas vienmēr būtu jābūt ar noteiktu beigu termiņu, lai varētu novērtēt to ietekmi. Turklāt pašlaik tiek pārskatīti PVN direktīvas 281.–294. panta noteikumi par īpašu režīmu mazajiem uzņēmumiem. Kā paziņots rīcības plānā PVN jomā
                  9
                un Komisijas 2017. gada darba programmā
                  10
               , nesen ir iesniegts Komisijas priekšlikums par režīmu attiecībā uz MVU
                  11
               .
            
            
               Tādēļ tiek ierosināts atļaut atkāpes pasākumu un palielināt robežvērtību līdz 2021. gada 31. decembrim vai datumam, no kura dalībvalstīm ir jāpiemēro valsts noteikumi, kas tām ir jāpieņem gadījumā, ja tiek pieņemta direktīva, ar kuru groza Direktīvas 2006/112/EK 281.–294. pantu. 
            
            
               •Saskanība ar citām Savienības politikas jomām
            
            
               Pasākums ir saskaņā ar Savienības mērķiem, kas saistīti ar mazajiem uzņēmumiem un ir izklāstīti Komisijas paziņojumā “Vispirms domāt par mazākajiem” — Eiropas Mazās uzņēmējdarbības akts
                  12
               , kurā dalībvalstis tiek aicinātas tiesiskā regulējuma izstrādē ņemt vērā MVU īpatnības un tāpēc vienkāršot spēkā esošo regulējumu.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
         
         
            
               •Juridiskais pamats
            
            
               PVN direktīvas 395. pants. 
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas noteikuma, kurš ir šā priekšlikuma pamatā, subsidiaritātes principu nepiemēro.
               
            
            
               •Proporcionalitāte
            
            
               
                  Šis lēmums attiecas uz atļauju, ko piešķir dalībvalstij pēc tās lūguma, un tas neuzliek nekādus pienākumus.
               
            
            
               Ievērojot minētās atkāpes ierobežoto darbības jomu, šis īpašais pasākums ir proporcionāls mērķim, proti, vienkāršojumam, kas attiektos uz lielāku skaitu mazo nodokļa maksātāju un uz nodokļu administrāciju.
            
            
               •Instrumenta izvēle
            
            
               Ierosinātais juridiskais instruments: Padomes Īstenošanas lēmums.
            
            
               Saskaņā ar Padomes Direktīvas 2006/112/EK 395. pantu atkāpe no kopējiem PVN noteikumiem iespējama tikai ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Padomes īstenošanas lēmums ir vispiemērotākais instruments, jo to var adresēt atsevišķai dalībvalstij.
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Šā priekšlikuma pamatā ir Ungārijas lūgums, un tas attiecas tikai uz šo dalībvalsti.
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               •Ietekmes novērtējums
            
            
               
                  Saskaņā ar priekšlikumu Padomes Īstenošanas lēmumam Ungārijai tiek atļauts no 2019. gada 1. janvāra piemērot atbrīvojumu no PVN tiem nodokļa maksātājiem, kuru gada apgrozījums nepārsniedz 48 000 EUR. Personām, kuru apliekamais apgrozījums nepārsniedz robežvērtību, nav jāreģistrējas kā PVN maksātājiem, un tādējādi tām pasākuma rezultātā samazināsies administratīvais slogs, jo tām nebūs jāveic PVN uzskaite vai jāiesniedz PVN deklarācijas. 
               
            
            
               Saskaņā ar Ungārijas sniegto informāciju robežvērtības 48 000 EUR piemērošanai nebūs būtiskas ietekmes uz PVN ieņēmumu iekasēšanu. Tā ietekmēs aptuveni 32 000 jeb 10 % no visiem nodokļa maksātājiem. Ja visi tiesīgie maksātāji izmantotu palielināto robežvērtību, tad PVN ieņēmumu samazinājums būtu niecīgs, proti, 0,52–0,65 %.
            
            
               4.IETEKME UZ BUDŽETU
            
            
               Priekšlikums neietekmē ES budžetu, jo Ungārija veiks kompensācijas aprēķinu saskaņā ar Padomes Regulas (EEK, Euratom) 1553/89 6. pantu.
            
         
         
            
               5.CITI ELEMENTI
            
            
               Priekšlikumā ir iekļauta turpināmības klauzula.
            
            
               2018/0260 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko Ungārijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  13
                un jo īpaši tās 395. panta 1. punkta pirmo daļu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Saskaņā ar Direktīvas 2006/112/EK 287. panta 12. punktu Ungārija drīkst atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz 35 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā.
            
            
               (2)Vēstulē, kas Komisijā reģistrēta 2017. gada 13. novembrī, Ungārija lūdza atļauju ieviest īpašu pasākumu, ar kuru atkāpjas no Direktīvas 2006/112/EK 287. panta 12. punkta, lai palielinātu atbrīvojuma robežvērtību līdz 48 000 EUR. Ar šādu īpašu pasākumu minētie nodokļa maksātāji būtu atbrīvoti no dažiem vai visiem tiem pienākumiem saistībā ar PVN, kuri minēti Direktīvas 2006/112/EK XI sadaļas 2.–6. nodaļā.
            
            
               (3)Augstāka robežvērtība īpašajā režīmā mazajiem uzņēmumiem, kā paredzēts Direktīvas 2006/112/EK 281.–294. pantā, ir vienkāršošanas pasākums, jo tā var ievērojami samazināt mazo uzņēmumu pienākumus PVN jomā.
            
            
               (4)Saskaņā ar Direktīvas 2006/112/EK 395. panta 2. punktu Komisija informēja pārējās dalībvalstis par Ungārijas lūgumu, nosūtot vēstuli, kas datēta ar 2018. gada 6. februāri. 2018. gada 7. februāra vēstulē Komisija paziņoja Ungārijai, ka tās rīcībā ir visa informācija, kas vajadzīga lūguma izskatīšanai.
            
            
               (5)Lūgtā atkāpe ir saskaņā ar politikas mērķiem Komisijas 2008. gada 25. jūnija paziņojumā “Vispirms domāt par mazākajiem” —Eiropas Mazās uzņēmējdarbības akts
                  14
               .
            
            
               (6)Tā kā Ungārija sagaida, ka palielinātās robežvērtības rezultātā samazināsies PVN saistības un līdz ar to arī mazo uzņēmumu administratīvais slogs un atbilstības nodrošināšanas izmaksas, Ungārijai būtu jāsaņem atļauja piemērot šo īpašo pasākumu ierobežotu laikposmu. Īpašais režīms mazajiem uzņēmumiem ir fakultatīvs, tādēļ nodokļa maksātāji joprojām varēs izvēlēties parasto PVN režīmu. 
            
            
               (7)Direktīvas 2006/112/EK 281.–294. pants, ar ko reglamentē īpašo režīmu mazajiem uzņēmumiem, tiek pārskatīts, tādēļ ir iespējams, ka stāsies spēkā direktīva, ar ko groza minētos pantus un nosaka datumu, no kura dalībvalstīm ir jāpiemēro valsts noteikumi un kurš būs pirms atkāpes darbības termiņa beigām 2021. gada 31. decembrī. Ja tā notiks, šis lēmums būtu jābeidz piemērot.
            
            
               (8)No Ungārijas sniegtās informācijas izriet, ka palielinātajai robežvērtībai būs vien nenozīmīga ietekme uz galapatēriņa posmā iekasētajiem kopējiem nodokļa ieņēmumiem Ungārijā.
            
            
               (9)Atkāpei nav ietekmes uz Savienības pašu resursiem, ko veido PVN, jo Ungārija veiks kompensācijas aprēķinu saskaņā ar Padomes Regulas (EEK, Euratom) 1553/89
                  15
                6. pantu,
            
         
         
            
               IR PIEŅĒMUSI ŠO LĒMUMU. 
            
            
               1. pants
            
            
               Atkāpjoties no Direktīvas 2006/112/EK 287. panta 12. punkta, Ungārijai ir atļauts piešķirt atbrīvojumu no PVN nodokļa maksātājiem, kuru gada apgrozījums nepārsniedz 48 000 EUR ekvivalentu valsts valūtā pēc valūtas maiņas kursa, kas bija spēkā tās pievienošanās dienā. 
            
            
               2. pants
            
            
               Šo lēmumu piemēro no 2019. gada 1. janvāra līdz vienam no diviem turpmāk minētajiem datumiem, kurš iestājas ātrāk:
            
            
               a)
                     2021. gada 31. decembris;
            
            
               b)
                     datums, no kura dalībvalstīm ir jāpiemēro valsts noteikumi, kas tām ir jāpieņem gadījumā, ja tiek pieņemta direktīva, ar kuru groza Direktīvas 2006/112/EK 281.–294. pantu, kas reglamentē īpašu režīmu mazajiem uzņēmumiem.
            
            
               3. pants
            
            
               Šis lēmums ir adresēts Ungārijai. 
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  
                        OV L 347, 11.12.2006., 1. lpp.
               
               
                  
                     (2)
                  
                        Padomes Īstenošanas lēmums (ES) 2017/319 (2017. gada 21. februāris), ar kuru groza Īstenošanas lēmumu 2013/677/ES, ar ko Luksemburgai atļauj piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 47, 24.2.2017., 7. lpp.). 
               
               
                  
                     (3)
                  
                        Padomes Īstenošanas lēmums (ES) 2016/2090 (2016. gada 21. novembris), ar kuru groza Lēmumu 2009/790/EK, ar ko Polijas Republikai atļauj piemērot pasākumu, ar kuru atkāpjas no 287. panta Direktīvā 2006/112/EK par kopējo pievienotās vērtības nodokļa sistēmu (OV L 324, 30.11.2016., 7. lpp.).
               
               
                  
                     (4)
                  
                        Padomes Īstenošanas lēmums (ES) 2017/563 (2017. gada 21. marts), ar ko Igaunijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 80, 25.3.2017., 33. lpp.).
               
               
                  
                     (5)
                  
                        Padomes Īstenošanas lēmums (ES) 2016/1988 (2016. gada 8. novembris), ar kuru groza Īstenošanas lēmumu 2013/678/ES, ar ko Itālijas Republikai atļauj arī turpmāk piemērot īpašu pasākumu, atkāpjoties no 285. panta Direktīvā 2006/112/EK par kopējo pievienotās vērtības nodokļa sistēmu (OV L 306, 15.11.2016., 11. lpp.).
               
               
                  
                     (6)
                  
                        Padomes Īstenošanas lēmums (ES) 2017/1768 (2017. gada 25. septembris), ar ko Horvātijas Republikai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 250, 28.9.2017., 71. lpp.).
               
               
                  
                     (7)
                  
                        Padomes Īstenošanas lēmums (ES) 2017/2408 (2017. gada 18. decembris), ar ko Latvijas Republikai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 342, 21.12.2017., 8. lpp.).
               
               
                  
                     (8)
                  
                        Padomes Īstenošanas lēmums (ES) 2017/1855 (2017. gada 10. oktobris), ar ko Rumānijai atļauj piemērot īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu (OV L 265, 14.10.2017., 19. lpp.).
               
               
                  
                     (9)
                  
                        Komisijas Paziņojums Eiropas Parlamentam, Padomei un Eiropas Ekonomikas un sociālo lietu komitejai par rīcības plānu PVN jomā Ceļā uz vienotu ES PVN zonu — laiks pieņemt lēmumu, Briselē, 7.4.2016., COM(2016) 148 final.
               
               
                  
                     (10)
                  
                        Komisijas 2017. gada darba programma “Panākot tādu Eiropu, kas aizsargā, dod iespējas un aizstāv”, Strasbūrā, 25.10.2016., COM(2016) 710 final.
               
               
                  
                     (11)
                  
                        Priekšlikums Padomes Direktīvai, ar ko Direktīvu 2006/112/EK par kopējo pievienotās vērtības nodokļa sistēmu groza attiecībā uz īpašo režīmu mazajiem uzņēmumiem, 18.1.2018., COM(2018) 21 final.
               
               
                  
                     (12)
                  
                        COM(2008) 394, 25.6.2008.
               
               
                  
                     (13)
                  
                        OV L 347, 11.12.2006., 1. lpp.
               
               
                  
                     (14)
                  
                        Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai “Vispirms domāt par mazākajiem” — Eiropas Mazās uzņēmējdarbības akts, Briselē, 25.6.2008., COM(2008) 394 final. 
               
               
                  
                     (15)
                  
                        Padomes Regula (EEK, Euratom) 1553/89 (1989. gada 29. maijs) par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (OV L 155, 7.6.1989., 9. lpp.).